# Høringsinnspill til migrasjonsutvalgets forslag

**Forslag fra styret i AiB, legges frem for representantskapsmøtet 22. oktober 2018.**

Migrasjonsutvalgets utkast til ny innvandrings- og integreringspolitikk er et omfattende

forslag som på en god måte synliggjør vårt sosialdemokratiske ståsted, utfordringer vi står

overfor, men også hvilke store muligheter som ligger i økt mangfold og at vi får nye

bergensere og andre nordmenn gjennom innvandring. På generelt grunnlag mener

Arbeiderpartiet i Bergen likevel at mulighetene og kulturberikelsen som ligger i mangfolds-

Norge så vel som viktigheten av innvandring både for økonomi, innovasjon og utvikling bør

vektlegges i enda større grad.

Dagens internasjonale migrasjonspolitikk er verken rettferdig eller bærekraftig. Det er derfor

positivt at utvalget diskuterer og kommer med forslag som kan gi varige, internasjonale

endringer. Målet er at flere får beskyttelse gjennom forbedrede forhold og økt kapasitet i

flyktningleirer og naboland, men ikke minst at de som trenger det mest skal få opphold i

Norge gjennom både revidert asylordning og økt antall kvoteflyktninger. Arbeiderpartiet i

Bergen støtter utvalgets mål om å ha en politikk som samtidig evner å redusere antallet som

må reise ut på farlige og dødelige reiser for å finne trygghet. Det er foruten økt antall

kvoteflyktninger ikke minst veldig positivt med en storstilt satsing på en solidaritetspott.

Arbeiderpartiet i Bergen vil understreke at økningen i antall kvoteflyktninger må være

substansielt, og vil løfte frem vårt årsmøtevedtak om å øke dette til 5000 personer per år.

På den annen side er Norge avhengig av internasjonalt samarbeid for å lykkes, og

Arbeiderpartiet i Bergen frykter at noen av de tiltak som foreslås ensidig innført i Norge kan

få negative konsekvenser både for de som omfattes og for integreringen. Dette gjelder

særlig økt bruk av midlertidighet til asylsøkere som ikke er definert som individuelt forfulgt.

Arbeiderpartiet i Bergen er spesielt opptatt at barn er barn, og at spesielt enslige

mindreårige asylsøkere er en sårbar gruppe vi må hensynta særskilt. Det er positivt at

utvalget legge stor vekt på barns beste og barnekonvensjonen i sin innstilling, og tydeliggjør

hvorfor sårbarhetskriteriene landsmøtet vedtok er riktige. Arbeiderpartiet i Bergens

primærstandpunkt er å gjeninnføre rimelighetsvilkåret i loven, men mener

sårbarhetskriterier kan være tilstrekkelig så lenge det reelt sett gir en helt ny praksis for

gruppen det gjelder. Erfaringene så langt tyder på det, men vi bør slå fast at målet er å

minimere bruken av midlertidighet for denne gruppen, og at dersom sårbarhetskriterier ikke

gir ønsket effekt vil Arbeiderpartiet se på andre tiltak som for eksempel å et

rimelighetsvilkår. Arbeiderpartiet i Bergen mener derimot ikke at omsorgssenter i

hjemlandet er en god ide, og vil foreslå at dette tas ut.

Arbeiderpartiet i Bergen er enig i at Norge i utgangspunktet bør delta i internasjonale avtale

på EU- eller Norden-nivå, men er opptatt av at det må være gode avtaler vi står inne for. Vi

er derfor positive til at utvalget tydeliggjør krav om rettssikkerhet, menneskerettigheter og

internasjonale konvensjoner som grunnlag for den type avtaler. Samtidig vil vi understreke

at Arbeiderpartiet må ta et aktivt standpunkt mot løsninger som innebærer at asylsøkere

som søker asyl i Norge skal oppholde seg i tredjeland mens søknaden behandles.